b'\n_START_ARTICLE_\nA Boy Named Sue\n_START_PARAGRAPH_\n"A Boy Named Sue" je country pjesma koju je napisao Shel Silverstein, ameri\xc4\x8dki pjesnik, kantautor, scenarist i pisac knjiga za djecu. Najpoznatija (i po mnogima najbolja) je izvedba koju je na vrhuncu popularnosti snimio Johnny Cash u\xc5\xbeivo 1969. tijekom koncerta u ameri\xc4\x8dkom dr\xc5\xbeavnom zatvoru San Quentin State Prison u Californiji. Pjesma je postala Cashova najve\xc4\x87a uspje\xc5\xa1nica te je dospjela na Billboard Hot 100 listu, gdje se zadr\xc5\xbeala tri tjedna na drugoj poziciji.\n_START_SECTION_\nFabula\n_START_PARAGRAPH_\nPjesma govori o smije\xc5\xa1noj, naoko besmislenoj, ali ipak dirljivoj pri\xc4\x8di o potrazi jednog mladog \xc4\x8dovjeka za osvetom davno nestalom ocu. Prije nego mu se izgubio svaki trag, o\xc4\x8dev je jedini doprinos cijelom njegovom \xc5\xbeivotu ("osim ove stare gitare i prazne boce pi\xc4\x87a") bio da ga je nazvao Sue (varijacija \xc5\xbeenskog imena Susanna), \xc5\xa1to je redovito vodilo u situacije gdje je morao podnositi podsmijeh i podrugivanje. Odrastao je brzo i otvrdnuo u \xc5\xbeilavog, sna\xc5\xbenog, ali i inteligentnog mladi\xc4\x87a. Zbog svog imena \xc4\x8desto se selio od grada do grada da sakrije svoju sramotu, zaklev\xc5\xa1i se da \xc4\x87e jednom negdje prona\xc4\x87i i ubiti \xc4\x8dovjeka koji mu je dao to u\xc5\xbeasno ime._NEWLINE_Sue je naposlijetku sreo svoga oca i suo\xc4\x8dio se s njim, \xc5\xa1to je zavr\xc5\xa1ilo opakom tu\xc4\x8dnjavom. Nakon \xc5\xa1to su jedan drugog izudarali gotovo do besvijesti, Sueov otac je priznao svoj grijeh, ali i objasnio da je to bio \xc4\x8din ljubavi, jer je znao da ne\xc4\x87e biti uz svog sina tijekom odrastanja, a \xc5\xbeelio je da odraste upravo takav: sna\xc5\xbean i \xc4\x8dvrst. Spoznav\xc5\xa1i to, Sue opra\xc5\xa1ta ocu i oboje, prije rastanka, prolaze katarzu emocionalnog pomirenja._NEWLINE_Nau\xc4\x8div\xc5\xa1i svoju lekciju, Sue zatvara pjesmu navje\xc5\xa1tenjem: "I ako ikad budem imao sina, mislim da \xc4\x87u mu dati ime... Bill ili George, bilo \xc5\xa1to osim Sue (I dalje mrzim to ime!)"\n_START_SECTION_\nInspiracija i izvedba\n_START_PARAGRAPH_\nPjesma je inspirirana istinitom \xc5\xbeivotnom pri\xc4\x8dom bliskog Silversteinovog prijatelja kojeg su u djetinjstvu zadirkivali zbog \'\xc5\xbeenskastog\' imena._NEWLINE_U svojoj autobiografiji Cash navodi da je pjesmu pro\xc4\x8ditao tek par puta prije nastupa. Uklju\xc4\x8dena je u zatvorski koncert tek da ju isproba i jo\xc5\xa1 nije upamtio rije\xc4\x8di te je na video snimci vidljivo da \xc4\x8dita tekst s jednog papira. Navodno ga je supruga ohrabrivala da ne izostavi tu pjesmu. Cash je bio ugodno iznena\xc4\x91en pozitivnom reakcijom publike, a gruba, spontana izvedba s oskudnom pratnjom, postala je Cashov za\xc5\xa1titni znak i jedan od najve\xc4\x87ih hitova njegove karijere._NEWLINE_Pjesma je napisana u prvom licu i ima neuobi\xc4\x8dajenu shemu rime A-A-C B-B-C, koja se prekida samo da istakne dramatiku sredi\xc5\xa1njeg dijela i komi\xc4\x8dnost zavr\xc5\xa1nice. Prepuna je slikovitih opisa ("ritao se ko mazga i grizao ko krokodil"), i izvedena je vi\xc5\xa1e kao recitacija nego uobi\xc4\x8dajenim pjevanjem.'